
                           Bucureşti,  17.02.2015
                                                                 AVIZ

asupra proiectului de Lege pentru modificarea 
Ordonanţei de urgenţă a Guvernului nr. 102/2013 pentru modificarea 
şi completarea Legii nr. 571/2003 privind Codul fiscal şi reglementarea 
unor măsuri financiar-fiscale
 În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată spre dezbatere şi avizare, cu proiectul de Lege pentru modificarea Ordonanţei de urgenţă a Guvernului nr.102/2013 pentru modificarea şi completarea Legii nr.571/2003 privind Codul fiscal şi reglementarea unor măsuri  financiar-fiscale, transmis cu adresa nr. PL-x 472 din 8 octombrie 2014, înregistrată sub nr. 4c-1/195 din 10 octombrie  2014. 
Senatul, în calitate de primă Cameră sesizată, a adoptat iniţiativa legislativă în ședința din 30 septembrie 2014, în conformitate cu prevederile articolului 75 alineatul (2) teza a  III-a din Constituţia României, republicată.
Conform prevederilor art. 75 din Constituţia României, republicată, şi ale                         art. 92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

Potrivit reglementărilor art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au dezbătut iniţiativa legislativă menţionată mai sus în şedinţa din  17 februarie 2015.

Membrii Comisiei au examinat proiectul de lege supus avizării, expunerea de motive, avizul favorabil al Consiliului Legislativ, cu observaţii şi propuneri, transmis cu adresa nr. 145 din 17 februarie 2014 şi punctul de vedere al Ministerului Agriculturii și Dezvoltării Rurale, transmis cu adresa  nr. 269051 din 10 martie 2014.
Cu prilejul dezbaterilor, membrii Comisiei pentru politică economică, reformă şi privatizare au constatat faptul că, inițiativa legislativă nu se justifică întrucât nu respectă dispozițiile art. 138 alin. (5) din Constituţia României, republicată, care prevede că                    ,,Nicio cheltuială bugetară nu poate fi aprobată fără stabilirea sursei de finanţare”.
Faţă de cele prezentate mai sus, membrii Comisiei pentru politică economică, reformă şi privatizare au hotărât, cu majoritate de voturi (1 vot împotrivă şi 2 abţineri),  avizarea negativă a iniţiativei legislative.
În raport cu obiectul şi conţinutul său, proiectul de lege face parte din categoria legilor ordinare.

